О Б Р А З Л О Ж Е Њ Е

1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 97. тач. 6. и 16. Устава Републике Србије, којим је прописано да Република Србија уређује и обезбеђује, између осталог, јединствено тржиште; правни положај привредних субјеката; систем обављања појединих привредних и других делатности; робне резерве; монетарни, банкарски, девизни и царински систем; економске односе са иностранством; систем кредитних односа са иностранством; порески систем, као и организацију, надлежност и рад републичких органа.

1. РАЗЛОЗИ ЗА ДОНОШЕЊЕ ЗАКОНА И ЦИЉЕВИ КОЈИ СЕ ЊИМЕ ЖЕЛЕ ОСТВАРИТИ

Чланом 8. Закона о Агенцији за осигурање депозита („Службени гласник РС”, број 14/15) утврђено је да је Агенција за осигурање депозита (у даљем тексту: Агенција) дужна да средства из члана 7. став 1. тач. 1) и 2) овог закона (средства фонда за осигурање депозита и фонда за заштиту инвеститора) држи на посебним рачунима отвореним код Народне банке Србије. Динарска средства Агенција улаже у дужничке хартије од вредности које издаје Република Србија или Народна банка Србије, а девизна средства из тог става Народна банка Србије, на основу уговора закљученог са Агенцијом и по налогу Агенције, улаже у своје име, а за рачун Агенције, у стране хартије од вредности или их полаже као депозит код страних банака у складу са политиком управљања девизним резервама.

Предложеном допуном Закона омогућава се улагање девизних средстава из члана 8. став 1. Закона о Агенцији за осигурање депозита и у девизне дужничке хартије од вредности које издаје Република Србија или Народна банка Србије, у околностима значајних промена на међународном финансијском тржишту узрокованих постојањем негативне каматне стопе на депозите код страних банака. Увођењем нове могућности за улагање, омогућава се лимитирана диверсификација инвестиционе политике и постиже већа флексибилност у смислу управљања наведеним средствима, у зависности од тренутних тржишних услова. Допуном постојеће законске обавезе по којој се девизна средства морају улагати у стране хартије од вредности или полагати као депозит код страних банака, преко Народне банке Србије, у складу са политиком управљања девизним резервама, смањиће се и трошкови који су узроковани негативним каматним стопама у Еврозони. Тиме би се, имајући у виду позитивне стопе приноса на хартије од вредности чији је издавалац Република Србија, омогућило ефикасније располагање средствима, пре свега, фонда за осигурање депозита (у даљем тексту: Фонд) и остварила законска обавеза да се на средства Фонда морају остваривати одговарајући приходи. Имајући у виду валутну структуру средстава Фонда у којој девизна средства чине 85%, постојеће законско решење може отежати пословање Фонда и значајно утицати на смањење средстава неопходних за исплату потенцијалног осигураног случаја или финансирања реструктурирања у складу са Законом. Према мишљењу релевантних финансијских институција тренд негативних каматних стопа наставиће се и у наредним годинама, те ће предложена допуна омогућити смањење трошкова Фонда насталих по том основу.

Предложена допуна Закона није великог обима, али, из напред наведених разлога, постоји хитнa потреба за усвајање исте.

Имајући у виду обим и хитност предложених измена, Одбор за привреду и финансије је, на седници од 26. априла 2017. године, донео Закључак 05 Број: 011-3663/2017 којим се прихвата предлог Министарства финансија да није потребно спроводити јавну расправу о Нацрту закона.

1. ОБЈАШЊЕЊЕ ПОЈЕДИНАЧНИХ РЕШЕЊА

Чланом 1. Предлога закона, додаје се став 3. у члану 8. Закона о Агенцији за осигурање депозита, којим се, у околностима значајних промена на међународном финансијском тржишту узрокованих постојањем негативне каматне стопе на депозите код страних банака, предвиђа могућност улагања девизних средства које Агенција користи за своје пословање, а које чине и фонд средстава за осигурање депозита и фонд средстава за заштиту инвеститора, и у девизне хартије од вредности чији је издавалац Република Србија или Народна банка Србије, чиме се смањују трошкови настали као последица негативних каматних стопа у Еврозони, а имајући у виду позитивне стопе приноса на хартије од вредности чији је издавалац Република Србија.

Чланом 2. Предлога закона одређено је да овај закон ступа на снагу осмог дана од дана објављивања у „Службеном гласнику Републике Србије”.

1. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона нису потребна финансијска средства из буџета Републике Србије.

1. АНАЛИЗА ЕФЕКАТА ЗАКОНА

Предложена допуна не утиче на привредни систем и на трошкове привреде и односе међу тржишним учесницима. С обзиром на горе наведено, анализа ефеката овог закона није потребна.

1. ПРЕГЛЕД ОДРЕДБЕ ЗАКОНА О АГЕНЦИЈИ ЗА ОСИГУРАЊЕ ДЕПОЗИТА КОЈА СЕ ДОПУЊУЈЕ

Члан 8.

Агенција је дужна да средства из члана 7. став 1. тач. 1) и 2) овог закона, држи на посебним депозитним рачунима отвореним код Народне банке Србије.

Динарска средства из става 1. овог члана Агенција улаже у дужничке хартије од вредности које издаје Република Србија или Народна банка Србије, а девизна средства из тог става Народна банка Србије, на основу уговора закљученог са Агенцијом и по налогу Агенције, у своје име, а за рачун Агенције, улаже у стране хартије од вредности или их полаже као депозит код страних банака, у складу с политиком управљања девизним резервама.

ИЗУЗЕТНО, У ОКОЛНОСТИМА ЗНАЧАЈНИХ ПРОМЕНА НА МЕЂУНАРОДНОМ ФИНАНСИЈСКОМ ТРЖИШТУ УЗРОКОВАНИХ ПОСТОЈАЊЕМ НЕГАТИВНЕ КАМАТНЕ СТОПЕ НА ДЕПОЗИТЕ КОД СТРАНИХ БАНАКА, АГЕНЦИЈА МОЖЕ ДЕВИЗНА СРЕДСТВА ИЗ СТАВА 1. ОВОГ ЧЛАНА УЛАГАТИ И У ДЕВИЗНЕ ДУЖНИЧКЕ ХАРТИЈЕ ОД ВРЕДНОСТИ КОЈЕ ИЗДАЈЕ РЕПУБЛИКА СРБИЈА ИЛИ НАРОДНА БАНКА СРБИЈЕ, ДОК ТРАЈУ ТЕ ОКОЛНОСТИ.

1. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Предлаже се доношење овог закона по хитном поступку у складу са чланом 167. Пословника Народне скупштине („Службени гласник РС”, броj 20/12-пречишћен текст), с обзиром на то да ће предложена допуна Закона утицати на смањење трошкова Фонда, који су узроковани негативним каматним стопама у Еврозони. Истовремено, а имајући у виду позитивне стопе приноса на хартије од вредности чији је издавалац Република Србија или Народна банка Србије, омогућило би се ефикасније располагање средствима Фонда и остварила законска обавеза да се на средства Фонда морају остваривати одговарајући приходи. Повећање средстава у Фонду, на основу прихода, ће имати позитиван утицај и на буџет Републике Србије, имајући у виду члан 4. став 2. Закона о осигурању депозита („Службени гласник РС”, број 14/15), којим је прописано да за обавезе исплате осигураних депозита јемчи Република Србија, те да у случају да у Фонду нема довољно средстава за исплату осигураних депозита, недостајућа средства обезбеђује Република Србија из буџета.